SKRIFTLIG FORESPØRGSEL E-2255/01

af Glyn Ford (PSE) til Kommissionen

(31. juli 2001)

Om: Harmonisering

Der er ganske vist gjort væsentlige fremskridt med hensyn til en harmonisering af den økonomiske politik inden for EU, men mange ikke-økonomiske aspekter synes at være blevet glemt.

Som et eksempel herpå kan anføres nedennævnte:

- engelske dåbsattester anerkendes ikke i de fleste andre EU-lande og skal underkastes en juridisk oversættelse, som ofte er ret bekostelig,

- vielsesattester anerkendes heller ikke i de øvrige lande,

- engelske synsattester (MOT) anerkendes heller ikke i mange andre medlemsstater, på samme måde som tyske synsattester (TÜV) ikke anerkendes i Det Forenede Kongerige.

Hvilke forholdsregler agter Kommissionen at træffe for at afhjælpe denne situation og gøre livet lettere for EU-borgere, som rejser, eller som er bosiddende et andet sted end deres hjemland inden for Den Europæiske Union?

Svar afgivet på Kommissionens vegne af Antonio Vitorino

(23. november 2001)

Oprettelse af et område med frihed, sikkerhed og retfærdighed er en væsentlig del af Fællesskabets indsats for at støtte den frie bevægelighed for personer. Der er tale om nye beføjelser, som Amsterdam-traktaten tillægger Fællesskabet, og de omfatter vedtagelse af foranstaltninger med henblik på retligt og administrativt samarbejde.

I overensstemmelse med de prioriterede mål, der blev fastlagt på Det Europæiske Råds møde i Tammerfors i oktober 1999, skal udviklingen af Fællesskabets politik på området for retligt samarbejde gå ud fra gensidig anerkendelse af afgørelser. Selv om der er tale om et nyt politisk område, er der allerede vedtaget en række vigtige instrumenter, som forventes at gøre livet meget lettere for Unionens borgere.

F. eks. på området for fysiske personers status eller retsevne, som de to første af det ærede medlems eksempler drejer sig om, indeholder Rådets forordning (EF) 1347/2000(1) bestemmelser om anerkendelse af afgørelser om skilsmisse samt af afgørelser om forældremyndighed, der ved samme lejlighed træffes vedrørende ægtefællernes fælles børn(2). Et yderligere skridt tages der med forelæggelsen den 6. september 2001 af et forslag fra Kommissionen om anerkendelse af alle afgørelser om forældremyndighed. Som det ærede medlem anfører, findes der ingen fællesskabsregler om anerkendelse af fødsels- og vielsesattester, og der forventes ikke for tiden nogen særskilt indsats desangående.

Sideløbende med den gensidige anerkendelse af afgørelser udarbejdes der også en række supplerende foranstaltninger med henblik på at forbedre adgangen til domstolene i hele Fællesskabet. F.eks. er der vedtaget en forordning om forkyndelse af dokumenter og en forordning om bevisoptagelse med henblik på at lette grænseoverskridende sager. Endvidere oprettes der for tiden et europæisk retligt netværk på det civil- og handelsretlige område(3) med henblik på at styrke samarbejdet mellem myndigheder samt give offentligheden bedre adgang til oplysninger.

Direktiv 96/96/EF(4) om periodisk syn af motorkøretøjer harmoniserer visse tekniske betingelser for periodisk syn, men indeholder ikke bestemmelser om anerkendelse af de attester, der udstedes af bilinspektionen på nationalt plan.

Det forventes dog, at dette direktiv revideres med henblik på mere omfattende harmonisering. Indtil resultatet af disse arbejder foreligger, kan de berørte borgere imidlertid henvise til Kommissionens fortolkende meddelelse, hvori den gør opmærksom på, hvilke fællesskabsretlige principper der nu finder anvendelse på fremgangsmåderne for godkendelse og indregistrering af køretøjer, der tidligere har været indregistreret i en anden medlemsstat(5).

(1) Rådets forordning (EF) nr. 1347/2000 af 29. maj 2000 om kompetence og om anerkendelse og fuldbyrdelse af retsafgørelser i ægteskabssager samt i sager vedrørende forældremyndighed over ægtefællernes fælles børn. EFT L 160 af 30.6.2000.

(2) KOM(2001) 505 endelig udg.

(3) Rådets beslutning 2001/470/EF af 28. maj 2001 om oprettelse af et europæisk retligt netværk på det civil- og handelsretlige område, EFT L 174 af 27.6.2001.

(4) EFT L 49 af 25.2.1999.

(5) EFT C 143 af 15.5.1996.